ERW นิวไฮในรอบกว่า 25 ปี ลุ้นกำไร Q3 ทะลุ 70 ลบ. โบรกฯชี้ผลงานโตต่อเนื่องถึง Q4
ERW นิวไฮในรอบกว่า 25 ปี ลุ้นกำไร Q3 ทะลุ 70 ลบ. โบรกฯชี้ผลงานโตต่อเนื่องถึง Q4 โดยปิดตลาดภาคเช้า ราคาอยู่ที่ 7.45 บาท บวก 0.20 บาท หรือ 2.76% สูงสุด 7.55 บาท ต่ำสุด 7.30 บาท ด้วยมูลค่าซื้อขาย 41.47 ล้านบาท
6 พ.ย. 2560

ผู้สื่อข่าวรายงานว่าราคาหุ้นบริษัท ดิ เอราวัณ กรุ๊ป จำกัด (มหาชน) หรือ ERW ปิดตลาดภาคเช้า อยู่ที่ 7.45 บาท บวก 0.20 บาท หรือ 2.76% สูงสุด 7.55 บาท ต่ำสุด 7.30 บาท ด้วยมูลค่าซื้อขาย 41.47 ล้านบาท ขณะที่ดัชนีตลาดหุ้นไทยโดยรวมลบ 0.04 จุด ทั้งนี้ราคาหุ้น ERW ปรับตัวขึ้นสูงสุดในรอบกว่า 25 ปี นับตั้งแต่ราคาอยู่ที่ระดับ 7.96 บาท เมื่อวันที่ 26 ต.ค. 35

สำหรับปัจจัยที่ส่งผลให้ราคาหุ้นปรับตัวสูงขึ้นในภาคเช้าวันนี้ คาดว่ามาจากการที่กำไรไตรมาส 3/60 เติบโตโดดเด่นที่ 70 ล้านบาท และคาดจะโตต่อเนื่องไปถึงไตรมาส 4/60
ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อ” ERW ราคาเป้าหมาย 8.10 บาท/หุ้น โดยคาดว่ากำไรสุทธิในไตรมาส 3/60 อยู่ที่ 70 ล้านบาท เติบโตโดดเด่นที่ 26% จากงวดปีก่อน และ 22% จากไตรมาสก่อน ตามรายได้เฉลี่ยต่อห้อง (RevPar) ที่ไม่รวมโรงแรมราคาประหยัด ซึ่งเพิ่มขึ้นจากช่วงเดียวกันของปีก่อน
ขณะที่กำไรในไตรมาส 4/60 จะยังคงโดดเด่นต่อเนื่อง ซึ่งจะมากกว่าไตรมาส 3/60 และมากกว่าช่วงเดียวกันของปีก่อน เพราะเป็นช่วงไฮซีซั่นของการท่องเที่ยว และมีจำนวนนักท่องเที่ยวจากจีน รัสเซีย และไทยเพิ่มมากขึ้น โดยเฉพาะนักท่องเที่ยวจีนที่คาดว่าจะเติบโตได้ 59% เมื่อเทียบกับช่วงเดียวกันของปีก่อน จากฐานที่ต่ำในปีก่อน ซึ่งเป็นผลมาจากการปราบปรามทัวร์ศูนย์เหรียญ ซึ่ง ERW มีสัดส่วนนักท่องเที่ยวจีนอยู่ที่ 14%
นอกจากนี้ การเติบโตส่วนใหญ่จะมาจากโรงแรมระดับกลางในต่างจังหวัด รวมถึงยังเปิดโรงแรมราคาประหยัด ภายใต้แบรนด์ HOP INN อีก 4 แห่ง ในจังหวัดนครสวรรค์ กาญจนบุรี ลพบุรี และขอนแก่น ในช่วงไตรมาส 4/60 ก็จะเข้ามาหนุนผลการดำเนินงานในใตรมาสสุดท้ายของปีนี้